Persaeus Citieus
Persaeus Citieus seu Citiensis (Graece Περσαῖος Κιτιεύς; natus saeculo IV exeunte; mortuus, Corintho expugnato, anno 243 a.C.n.), filius Demetrii cuiusdam, fuit philosophus et scriptor Graecus, discipulus Zenonis Citiensis et aulicus Antigoni Gonatae. Persaeus fuit Zenonis familiaris et fortasse servus, fortasse ad eum ab Antigono Gonata missus ut a secretis mereat. Zeno ab Antigono ad aulam convocatus, ire nolens, discipulos Persaeum et Philonidem loco suo misit. Persaeus de vita aulica memorabilia varia scripsit; sed anno 244 a.C.n., Corintho ab Antigono capto, huius urbis protector constitutus est. Insequenti anno Aratus Sicyonius Corinthum expugnavit; Persaeus aut in ipsa obsidione aut ex urbe profugus mortuus est. Sectatores vel discipulos habuit Aristonem Chium et Hermagoram Amphipolitam. Ex operibus Persaei fragmenta pauca supersunt, quae cum testimoniis auctorum antiquorum Ioannes ab Arnim in Stoicorum veterum fragmentis collegit: